**Dôvodová správa**

**A. Všeobecná časť**

Vyhlásením prírodnej rezervácie (PR) Homoľa dôjde na území o výmere 22,1888 ha, na ktorom v súčasnosti platí druhý stupeň ochrany podľa § 13 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“), k zvýšeniu stupňa ochrany na štvrtý stupeň podľa § 15 zákona. Na celej navrhovanej PR Homoľa sú lesné pozemky vo vlastníctve štátu.

Navrhovaná PR Homoľa je súčasťou ochranného pásma Národného parku Muránska planina a na celej výmere sa prekrýva s územím európskeho významu SKUEV0204 Homoľa, ktoré je súčasťou európskej sústavy chránených území Natura 2000. Pre nesplnenie záväzkov na označenie území európskeho významu a na určenie cieľov ochrany a opatrení vedie Európska komisia voči Slovenskej republiky konanie (aktuálne vo fáze odôvodneného stanoviska) k porušeniu zmlúv č. 2019/2141 týkajúce sa nesplnenia povinnosti vyplývajúcej z článku 4 ods. 4 a článku 6 ods. 1 smernice Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (Ú. v. ES L 206, 22.7.1992; Mimoriadne vydanie Ú. v. EÚ, kap. 15/zv. 2).

Zaradenie SKUEV0204 Homoľa do národného zoznamu území európskeho významu bolo schválené v roku 2004 vládou Slovenskej republiky a následne v roku 2008 Európskou komisiou. Územie európskeho významu Homoľa je zaradené do výnosu Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu v znení neskorších predpisov a do rozhodnutí Európskej komisie, pričom aktuálne je účinné vykonávacie rozhodnutie Komisie (EÚ) 2022/223 zo 16. februára 2022, ktorým sa prijíma pätnásta aktualizácia zoznamu lokalít s európskym významom v alpskom biogeografickom regióne.

Zámer vyhlásiť PR Homoľa bol v zmysle § 50 zákona dňa 9. augusta 2022 oznámený Okresným úradom Banská Bystrica. K zámeru boli doručené 3 pripomienky od obce Telgárt, ktoré boli dňa 19. októbra 2022 prerokované. Vyhodnotenie pripomienok Okresný úrad Banská Bystrica zaslal listom zo dňa 25. októbra 2022.

Návrh nariadenia vlády Slovenskej republiky, ktorým sa vyhlasuje prírodná rezervácia Homoľa (ďalej len „návrh nariadenia vlády“) bude mať pozitívny vplyv na životné prostredie. Návrh

nariadenia vlády bude mať negatívny vplyv na rozpočet verejnej správy. Predpokladané sú jednorazové výdavky na označenie PR v zmysle zákona a vyhlášky Ministerstva životného prostredia Slovenskej republiky č. 170/2021 Z. z., ktorou sa vykonáva zákon č. 543/2002 Z. z. o ochrane prírody a krajiny v znení neskorších predpisov (ďalej len „vyhláška č. 170/2021 Z. z.“).

Návrh nariadenia vlády je bez vplyvov na podnikateľské prostredie, na sociálne prostredie, na manželstvo, rodičovstvo a rodinu, informatizáciu spoločnosti a služby verejnej správy pre občana.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, zákonmi, ostatnými všeobecne záväznými právnymi predpismi a súčasne je v súlade s právom Európskej únie.